ธปท.เล็งลดเป้าส่งออกปีนี้อีกครั้งในก.ย.คาดติดลบ 3% สอดคล้องก.พาณิชย์
ธปท.เล็งลดเป้าส่งออกปีนี้อีกครั้งในก.ย.คาดติดลบ 3% สอดคล้องก.พาณิชย์
6 ส.ค. 2558

นายจิรเทพ เสนีวงศ์ ณ อยุธยา โฆษกธนาคารแห่งประเทศไทย(ธปท.) เปิดเผยว่า ธปท. จะมีการปรับประมาณการส่งออกใหม่อีกครั้งในเดือนกันยายน (25 ก.ย.58) อย่างไรก็ดี จากการที่กระทรวงพาณิชย์ปรับลดคาดการณ์การส่งออกของไทยในปี 58 เป็นติดลบ 3.0% จากเดิมที่คาดว่าจะเติบโตได้ 1.2% ธปท.คาดว่าทิศทางการปรับประมาณการทั้งปีน่าจะสอดคล้องกันกับกระทรวงพาณิชย์และกระทรวงการคลัง
โดยประเด็นที่ทำให้ ธปท.ปรับประมาณมูลค่าการส่งออกลง มาจากการชะลอตัวของเศรษฐกิจโลกที่ฟื้นตัวช้ากว่าที่คาด โดยเฉพาะจีนที่เป็นตลาดส่งออกหลังซึ่งส่งกระทบทางตรงต่อไทย ทั้งยังส่งผลกระทบทางอ้อมผ่านการชะลอตัวของเศรษฐกิจอาเซียนที่มีจีนเป็นตลาดส่งออกหลักเช่นกัน
นอกจากนี้ ราคาสินค้าโภคภัณฑ์ในตลาดโลกที่ปรับลดลงมากกว่าที่คาดยังมีส่วนให้ราคาส่งออกหดตัวเพิ่มขึ้นในปีนี้ รวมถึงส่งผลให้เศรษฐกิจในกลุ่มประเทศที่ส่งออกสินค้าโภคภัณฑ์ อาทิ ตะวันออกกลาง ออสเตรเลีย และอาเซียนชะลอตัวเพิ่มเติมนอกเหนือไปจากปัจจัยการชะลอตัวของเศรษฐกิจจีน